CELEX: 32020D0248
Language: el
Date: 2020-02-21 00:00:00
Title: Εκτελεστική απόφαση (EE) 2020/248 της Επιτροπής της 21ης Φεβρουαρίου 2020 σχετικά με τη θέσπιση τεχνικών κατευθυντήριων γραμμών για τις επιθεωρήσεις σύμφωνα με το άρθρο 17 της οδηγίας 2006/21/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 889] (Κείμενο που παρουσιάζει ενδιαφέρον για τον ΕΟΧ)

25.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 51/4
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2020/248 ΤΗΣ ΕΠΙΤΡΟΠΗΣ
         της 21ης Φεβρουαρίου 2020
         σχετικά με τη θέσπιση τεχνικών κατευθυντήριων γραμμών για τις επιθεωρήσεις σύμφωνα με το άρθρο 17 της οδηγίας 2006/21/ΕΚ του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 889]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας και την τροποποίηση της οδηγίας 2004/35/ΕΚ (1), και ιδίως το άρθρο 22 παράγραφος 1 στοιχείο γ),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 17 της οδηγίας 2006/21/ΕΚ, απαιτείται η επιθεώρηση των εγκαταστάσεων αποβλήτων που εμπίπτουν στο πεδίο εφαρμογής του άρθρου 7 της εν λόγω οδηγίας, ώστε να εξασφαλίζεται ότι πληρούν τους σχετικούς όρους της άδειας. Προκειμένου οι εν λόγω επιθεωρήσεις να είναι αποδοτικές και αποτελεσματικές, οι αρμόδιες αρχές θα πρέπει να διαθέτουν τους κατάλληλους πόρους, να είναι ανεξάρτητες από τους φορείς εκμετάλλευσης των σχετικών εγκαταστάσεων αποβλήτων, να διαθέτουν τις αναγκαίες αρμοδιότητες και εξουσίες και να δικαιούνται συνδρομή από τους φορείς εκμετάλλευσης. Οι δραστηριότητες επιθεώρησης θα πρέπει επίσης να περιλαμβάνουν συνεργασία και συντονισμό μεταξύ των εθνικών αρχών που είναι αρμόδιες για τη διασφάλιση της συμμόρφωσης των εγκαταστάσεων αποβλήτων υπό τη δικαιοδοσία τους με τις διατάξεις της οδηγίας 2006/21/ΕΚ.
                  
               
                     (2)
                  
                  
                     Οι επιθεωρήσεις, για να είναι αποδοτικές και προδραστικές, είναι σκόπιμο να προγραμματίζονται εκ των προτέρων μέσω σχεδίων επιθεώρησης που αντικατοπτρίζουν τους κινδύνους που παρουσιάζουν οι σχετικές εγκαταστάσεις αποβλήτων.
                  
               
                     (3)
                  
                  
                     Δεδομένου ότι οι εγκαταστάσεις αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ περιλαμβάνουν εγκαταστάσεις αποβλήτων που θα πρέπει να διαθέτουν άδεια και, δεδομένου ότι το άρθρο 7 προβλέπει ότι οι εγκαταστάσεις αποβλήτων δεν επιτρέπεται να λειτουργούν χωρίς άδεια, τα σχέδια επιθεώρησης πρέπει να λαμβάνουν υπόψη εκείνες τις εγκαταστάσεις αποβλήτων που θα έπρεπε να διαθέτουν άδεια αλλά δεν διαθέτουν.
                  
               
                     (4)
                  
                  
                     Τα κράτη μέλη κρίνεται σκόπιμο να διατηρήσουν ένα περιθώριο διακριτικής ευχέρειας κατά την εφαρμογή των κατευθυντήριων γραμμών για τις επιθεωρήσεις, λαμβάνοντας υπόψη τις διαφορετικές συνθήκες κάθε εγκατάστασης αποβλήτων, ώστε να διασφαλίζεται ότι οι επιθεωρήσεις είναι αναλογικές προς τους σχετικούς κινδύνους για το περιβάλλον και την ασφάλεια που παρουσιάζει κάθε εγκατάσταση αποβλήτων.
                  
               
                     (5)
                  
                  
                     Προκειμένου να αντιμετωπίζονται διαφορετικές περιπτώσεις ενδεχόμενης μη συμμόρφωσης με τις άδειες, θα πρέπει να υπάρχει πρόβλεψη τόσο για τακτικές επιθεωρήσεις όσο και για έκτακτες επιθεωρήσεις για την αντιμετώπιση σοβαρών καταγγελιών, ατυχημάτων, περιστατικών και περιπτώσεων μη συμμόρφωσης. Κατά τη διενέργεια των επιθεωρήσεων, οι επιθεωρητές θα πρέπει επίσης να λαμβάνουν υπόψη τα πορίσματα επιθεωρήσεων που διενεργήθηκαν βάσει άλλης ισχύουσας νομοθεσίας της ΕΕ, στον βαθμό που τα εν λόγω πορίσματα ενδέχεται επίσης να υποδεικνύουν πιθανά προβλήματα με τις απαιτήσεις της άδειας σύμφωνα με το άρθρο 7 της οδηγίας 2006/21/ΕΚ.
                  
               
                     (6)
                  
                  
                     Για να εξασφαλιστεί η αποτελεσματικότητα των επιθεωρήσεων είναι αναγκαίο ορισμένο ποσοστό των δραστηριοτήτων επιθεώρησης, και ιδίως οι επιτόπιες επισκέψεις, να είναι αιφνιδιαστικές.
                  
               
                     (7)
                  
                  
                     Για να καταστεί δυνατή η εξαγωγή συμπερασμάτων από τις δραστηριότητες επιθεώρησης, ιδίως από τις επιτόπιες επισκέψεις, και η παροχή εμπειρικής βάσης για μελλοντικές επιθεωρήσεις και άλλα συναφή μέτρα, είναι σημαντικό να τεκμηριώνονται δεόντως όλες οι δραστηριότητες επιθεώρησης, μεταξύ άλλων μέσω τακτικών εκθέσεων για τις επιτόπιες επισκέψεις.
                  
               
                     (8)
                  
                  
                     Για να διασφαλιστεί αποτελεσματικά η συμμόρφωση με τους όρους της άδειας είναι σημαντικό οι επιθεωρήσεις να διευκολύνουν και να καθιστούν εφικτά τυχόν περαιτέρω μέτρα για την αντιμετώπιση των περιπτώσεων μη συμμόρφωσης που εντοπίστηκαν.
                  
               
                     (9)
                  
                  
                     Δεδομένου ότι οι κίνδυνοι ποικίλλουν ανάλογα με το στάδιο λειτουργίας των σχετικών εγκαταστάσεων αποβλήτων, είναι αναγκαίο οι τεχνικές κατευθυντήριες γραμμές να περιέχουν λεπτομερείς διατάξεις σχετικά με τις διάφορες φάσεις του κύκλου ζωής των εγκαταστάσεων αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ.
                  
               
                     (10)
                  
                  
                     Δεδομένου ότι οι εγκαταστάσεις αποβλήτων της κατηγορίας Α ενέχουν δυνητικά υψηλότερους κινδύνους, είναι αναγκαίο οι τεχνικές κατευθυντήριες γραμμές να περιέχουν ειδικές διατάξεις όσον αφορά τις εν λόγω εγκαταστάσεις.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 23 παράγραφος 2 της οδηγίας 2006/21/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνονται οι τεχνικές κατευθυντήριες γραμμές για τις επιθεωρήσεις εγκαταστάσεων αποβλήτων σύμφωνα με το άρθρο 17 της οδηγίας 2006/21/ΕΚ που παρατίθενται στο παράρτημα της παρούσας απόφασης.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 21 Φεβρουαρίου 2020.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 102 της 11.4.2006, σ. 15.
      
      
         
            ΠΑΡΑΡΤΗΜΑ
            ΤΕΧΝΙΚΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΙΣ ΕΠΙΘΕΩΡΗΣΕΙΣ ΕΓΚΑΤΑΣΤΑΣΕΩΝ ΑΠΟΒΛΗΤΩΝ
            ΜΕΡΟΣ Α
            
               Στόχοι
            
            Οι παρούσες κατευθυντήριες γραμμές καθορίζουν τα στοιχεία που πρέπει να λαμβάνονται υπόψη για τις επιθεωρήσεις των εγκαταστάσεων αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ, οι οποίες πρέπει να διενεργούνται από τις αρμόδιες αρχές σύμφωνα με το άρθρο 17 της εν λόγω οδηγίας. Στόχος των εν λόγω επιθεωρήσεων είναι να εξασφαλιστεί ότι κάθε εγκατάσταση αποβλήτων έχει λάβει την απαιτούμενη άδεια και συμμορφώνεται με τους σχετικούς όρους της άδειας. Οι επιθεωρήσεις αφορούν τις διάφορες φάσεις του κύκλου ζωής των εγκαταστάσεων αποβλήτων.
            Οι παρούσες κατευθυντήριες γραμμές καλύπτουν το γενικό πλαίσιο για τη διενέργεια των επιθεωρήσεων (μέρος Γ), το αντικείμενο των επιθεωρήσεων για καθεμία από τις διάφορες φάσεις του κύκλου ζωής των εγκαταστάσεων αποβλήτων (μέρος Δ) και τα ειδικά στοιχεία που αφορούν την επιθεώρηση των εγκαταστάσεων της κατηγορίας Α (μέρος Ε).
            ΜΕΡΟΣ B
            
               Ορισμός
            
            Για τους σκοπούς αυτών των κατευθυντήριων γραμμών, ως «επιθεώρηση» νοούνται όλες οι δραστηριότητες που αναλαμβάνονται από αρμόδια αρχή ή για λογαριασμό της, προκειμένου να διασφαλιστεί η συμμόρφωση των εγκαταστάσεων αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ με τους όρους της άδειας που πρέπει να λάβουν. Οι δραστηριότητες αυτές ενδέχεται να περιλαμβάνουν ιδίως:
            
                        —
                     
                     
                        την αξιολόγηση των σχετικών περιβαλλοντικών ζητημάτων και ζητημάτων ασφάλειας και των κινδύνων που παρουσιάζουν οι εγκαταστάσεις αποβλήτων
                     
                  
                        —
                     
                     
                        τη διενέργεια επιτόπιων επισκέψεων για τον έλεγχο των εγκαταστάσεων, των τοπικών συνθηκών, του σχετικού εξοπλισμού, συμπεριλαμβανομένου του κατά πόσον συντηρείται επαρκώς, των σχετικών εγγράφων και ηλεκτρονικών δεδομένων, των εσωτερικών μέτρων και συστημάτων και των διαδικασιών λειτουργίας
                     
                  
                        —
                     
                     
                        συνεντεύξεις με το προσωπικό που εργάζεται στις εγκαταστάσεις αποβλήτων
                     
                  
                        —
                     
                     
                        την ενίσχυση των γνώσεων των φορέων εκμετάλλευσης σχετικά με τις συναφείς νομικές απαιτήσεις και τις περιβαλλοντικές επιπτώσεις των δραστηριοτήτων των φορέων εκμετάλλευσης
                     
                  
                        —
                     
                     
                        τη δειγματοληψία
                     
                  
                        —
                     
                     
                        τη χρήση τεχνικών γεωσκόπησης και άλλων μορφών εξ αποστάσεως επιτήρησης, συμπεριλαμβανομένων και αυτών που περιλαμβάνουν επιτόπιους αισθητήρες, κατά περίπτωση
                     
                  
                        —
                     
                     
                        την επαλήθευση της αυτοπαρακολούθησης των φορέων εκμετάλλευσης
                     
                  
                        —
                     
                     
                        τον έλεγχο εγγράφων και ηλεκτρονικών δεδομένων, συμπεριλαμβανομένων των εκθέσεων των φορέων εκμετάλλευσης, με άλλα μέσα πλην των επιτόπιων επισκέψεων
                     
                  
                        —
                     
                     
                        τον έλεγχο των εσωτερικών μέτρων και συστημάτων και των διαδικασιών λειτουργίας των φορέων εκμετάλλευσης, με άλλα μέσα πλην των επιτόπιων επισκέψεων
                     
                  
                        —
                     
                     
                        τον έλεγχο των οικονομικών εγγυήσεων ή ισοδυνάμων
                     
                  
                        —
                     
                     
                        την καταγραφή τεκμηριωμένων πληροφοριών μη συμμόρφωσης
                     
                  
                        —
                     
                     
                        τον προσδιορισμό των λόγων της μη συμμόρφωσης που εντοπίστηκε και των πιθανών τύπων επιπτώσεων της εν λόγω μη συμμόρφωσης στο περιβάλλον και την ανθρώπινη υγεία
                     
                  
                        —
                     
                     
                        την περιγραφή της μη συμμόρφωσης που εντοπίστηκε, ιδίως των περιστάσεων (συμπεριλαμβανομένων των προσώπων) που οδήγησαν στη μη συμμόρφωση, προκειμένου να προσδιοριστούν, στο μέτρο του δυνατού, και να διευκολυνθούν οι δράσεις που απαιτούνται για τη διασφάλιση της συμμόρφωσης, μεταξύ άλλων μέσω της συνεργασίας και της ανταλλαγής πορισμάτων επιθεωρήσεων με άλλες σχετικές αρμόδιες αρχές.
                     
                  Οι επιθεωρήσεις, συμπεριλαμβανομένων των επιτόπιων επισκέψεων, μπορούν να είναι τακτικές, ήτοι διενεργούμενες στο πλαίσιο συνήθους δέσμης δραστηριοτήτων, και έκτακτες, ήτοι διενεργούμενες σε περιπτώσεις σοβαρών καταγγελιών ή για τη διερεύνηση σοβαρών ατυχημάτων, περιστατικών και άλλων περιπτώσεων μη συμμόρφωσης.
            ΜΕΡΟΣ Γ
            
               Διενέργεια λεπτομερών ελέγχων και ερευνών και συλλογή πληροφοριών
            
            1.   Αρμόδιες αρχές
            
            Λαμβάνονται υπόψη τα ακόλουθα:
            
                        α)
                     
                     
                        η διαθεσιμότητα αρμόδιων αρχών που είναι υπεύθυνες για τις επιθεωρήσεις στο σύνολο της επικράτειας του κράτους μέλους και για το πλήρες φάσμα των εγκαταστάσεων αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ
                     
                  
                        β)
                     
                     
                        η ανεξαρτησία των αρμόδιων αρχών και η ικανότητά τους να εκπληρώνουν όλα τα καθήκοντα που είναι αναγκαία για τη διενέργεια των επιθεωρήσεων
                     
                  
                        γ)
                     
                     
                        οι εξουσίες των αρμόδιων αρχών για τη διενέργεια επιθεωρήσεων, συμπεριλαμβανομένου του δικαιώματός τους να εισέρχονται σε εγκαταστάσεις και να εξετάζουν συναφή ουσιώδη περιουσιακά στοιχεία, έγγραφα και ηλεκτρονικά δεδομένα
                     
                  
                        δ)
                     
                     
                        η επάρκεια των πόρων, του προσωπικού και του εξοπλισμού που διαθέτουν οι αρμόδιες αρχές για τη διενέργεια επιθεωρήσεων
                     
                  
                        ε)
                     
                     
                        οι ρυθμίσεις που διαθέτουν οι αρμόδιες αρχές για τη συνεργασία και τον συντονισμό των δραστηριοτήτων τους με άλλες σχετικές αρχές, ιδίως με άλλες αρχές που έχουν αρμοδιότητες σε σχέση με τη συμμόρφωση με τις άδειες που απαιτούνται σύμφωνα με την εθνική ή την ενωσιακή περιβαλλοντική νομοθεσία η οποία ισχύει ή αφορά τις εγκαταστάσεις που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ
                     
                  
                        στ)
                     
                     
                        το επίπεδο γνώσεων, πείρας και ικανοτήτων που πρέπει να διαθέτουν οι επιθεωρητές για τη διενέργεια επιθεωρήσεων, ιδίως όσον αφορά τον σχεδιασμό, την κατασκευή, τη λειτουργία και το κλείσιμο εγκαταστάσεων αποβλήτων
                     
                  
                        ζ)
                     
                     
                        η διοργάνωση κατάρτισης για την επικαιροποίηση των γνώσεων που διαθέτουν οι επιθεωρητές
                     
                  
                        η)
                     
                     
                        η αναγκαία συνδρομή που πρέπει να παρέχουν οι φορείς εκμετάλλευσης στις αρμόδιες αρχές προς διευκόλυνση της διενέργειας επιθεωρήσεων, συμπεριλαμβανομένων των επιτόπιων επισκέψεων, της δειγματοληψίας και της συλλογής των πληροφοριών που είναι αναγκαίες για την εκτέλεση των καθηκόντων τους σύμφωνα με το άρθρο 17 της οδηγίας 2006/21/ΕΚ.
                     
                  Κατά τη διενέργεια των επιθεωρήσεων, οι αρμόδιες αρχές μπορούν να επικουρούνται από και να αναθέτουν καθήκοντα επιθεώρησης σε ανεξάρτητους εμπειρογνώμονες σύμφωνα με την εθνική νομοθεσία, υπό την προϋπόθεση ότι οι εμπειρογνώμονες λειτουργούν υπό την επίβλεψη της αρμόδιας αρχής. Η αρμόδια αρχή καθορίζει τα ελάχιστα προσόντα των εμπειρογνωμόνων και αξιολογεί κατά πόσον πληρούνται τα προσόντα αυτά. Η αρμόδια αρχή επαληθεύει επίσης ότι οι εμπειρογνώμονες δεν αντλούν προσωπικό συμφέρον από το αποτέλεσμα της επιθεώρησης.
            2.   Οργάνωση των επιθεωρήσεων
            
            2.1.   Σχέδια επιθεώρησης
            
            Λαμβάνονται υπόψη τα ακόλουθα:
            
                        α)
                     
                     
                        ο εκ των προτέρων σχεδιασμός των επιθεωρήσεων με την κατάρτιση σχεδίου ή σχεδίων στο κατάλληλο διοικητικό επίπεδο, βάσει γενικής αξιολόγησης των σχετικών περιβαλλοντικών ζητημάτων και ζητημάτων ασφάλειας και των κινδύνων των εγκαταστάσεων αποβλήτων και, σε περίπτωση που υπάρχουν ήδη διαθέσιμες πληροφορίες για τη συμμόρφωση, βάσει συνολικής αξιολόγησης της κατάστασης συμμόρφωσης για τις εγκαταστάσεις αποβλήτων που λειτουργούν εντός της περιοχής του σχεδίου. Τα σχέδια αυτά μπορούν να ενσωματώνονται σε ή να συνδυάζονται με άλλα σχέδια επιθεώρησης, εφόσον κρίνεται σκόπιμο
                     
                  
                        β)
                     
                     
                        η περιοδική επανεξέταση και, κατά περίπτωση, η επικαιροποίηση του σχεδίου ή των σχεδίων επιθεώρησης
                     
                  
                        γ)
                     
                     
                        η κάλυψη από το σχέδιο ή τα σχέδια επιθεώρησης κάθε εγκατάστασης αποβλήτων σύμφωνα με το άρθρο 7 της οδηγίας 2006/21/ΕΚ
                     
                  
                        δ)
                     
                     
                        η συμπερίληψη των ακολούθων σε κάθε σχέδιο επιθεώρησης:
                        
                                    i)
                                 
                                 
                                    γενικής αξιολόγησης των σχετικών ζητημάτων και κινδύνων για το περιβάλλον και την ασφάλεια
                                 
                              
                                    ii)
                                 
                                 
                                    της γεωγραφικής περιοχής που καλύπτει το σχέδιο επιθεώρησης·
                                 
                              
                                    iii)
                                 
                                 
                                    καταλόγου των εγκαταστάσεων αποβλήτων που καλύπτονται από το σχέδιο επιθεώρησης και διαθέτουν άδεια
                                 
                              
                                    iv)
                                 
                                 
                                    των μέσων για τη διασφάλιση της ταυτοποίησης των εγκαταστάσεων αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ οι οποίες λειτουργούν χωρίς άδεια
                                 
                              
                                    v)
                                 
                                 
                                    διαδικασιών διενέργειας τακτικών επιθεωρήσεων
                                 
                              
                                    vi)
                                 
                                 
                                    διαδικασιών διενέργειας έκτακτων επιθεωρήσεων
                                 
                              
                                    vii)
                                 
                                 
                                    διαδικασιών διενέργειας προαναγγελθεισών και αιφνιδιαστικών επιτόπιων επισκέψεων
                                 
                              
                                    viii)
                                 
                                 
                                    εφόσον απαιτείται, ρυθμίσεων σχετικά με τη συνεργασία και τον συντονισμό μεταξύ των διαφόρων αρμόδιων αρχών που είναι επιφορτισμένες με τις επιθεωρήσεις και μεταξύ των αρχών αυτών και άλλων αρχών με ρόλο στην επιβολή των αδειών που απαιτούνται σύμφωνα με την εθνική ή την ενωσιακή περιβαλλοντική νομοθεσία η οποία ισχύει ή αφορά τις εγκαταστάσεις αποβλήτων που εμπίπτουν στο πεδίο εφαρμογής του άρθρου 7 της οδηγίας 2006/21/ΕΚ
                                 
                              
                                    ix)
                                 
                                 
                                    πληροφοριών σχετικά με τους ανθρώπινους, οικονομικούς και λοιπούς πόρους που χρειάζεται η αρμόδια αρχή για την εφαρμογή του σχεδίου επιθεώρησης.
                                 
                              
                  2.2.   Τακτικές επιθεωρήσεις
            
            Λαμβάνονται υπόψη τα ακόλουθα:
            
                        α)
                     
                     
                        η διενέργεια τακτικών επιθεωρήσεων σε τακτά χρονικά διαστήματα με βάση την κατάλληλη εκτίμηση επικινδυνότητας της σχετικής εγκατάστασης αποβλήτων
                     
                  
                        β)
                     
                     
                        η επαρκής συχνότητα των επιτόπιων επισκέψεων με βάση την κατάλληλη εκτίμηση επικινδυνότητας της οικείας εγκατάστασης αποβλήτων, λαμβάνοντας επίσης υπόψη τους δυνητικά υψηλότερους κινδύνους των εγκαταστάσεων της κατηγορίας Α
                     
                  
                        γ)
                     
                     
                        η εφαρμογή των ακόλουθων κριτηρίων για την εκτίμηση επικινδυνότητας των εγκαταστάσεων αποβλήτων:
                        
                                    i)
                                 
                                 
                                    των πιθανών και πραγματικών επιπτώσεων των σχετικών εγκαταστάσεων στην υγεία του ανθρώπου και στο περιβάλλον, λαμβανομένων υπόψη των επιπέδων και των ειδών των εκπομπών, της ευαισθησίας του τοπικού περιβάλλοντος και του κινδύνου ατυχημάτων, όπως προσδιορίζεται περαιτέρω στη βέλτιστη διαθέσιμη τεχνική (ΒΔΤ 5) του εγγράφου αναφοράς ΒΔΤ για τη διαχείριση των αποβλήτων της εξορυκτικής βιομηχανίας (MWEI BREF) (1)
                                    
                                 
                              
                                    ii)
                                 
                                 
                                    του προηγούμενου ιστορικού συμμόρφωσης
                                 
                              
                                    iii)
                                 
                                 
                                    της συμμετοχής του φορέα εκμετάλλευσης της εγκατάστασης αποβλήτων στο σύστημα περιβαλλοντικής διαχείρισης (EMS), όπως εξειδικεύεται περαιτέρω στη ΒΔΤ 1 του εγγράφου αναφοράς ΒΔΤ για τη διαχείριση των αποβλήτων της εξορυκτικής βιομηχανίας (MWEI BREF)
                                 
                              
                  
                        δ)
                     
                     
                        η εκτίμηση από τον επιθεωρητή, κατά περίπτωση, των σχετικών πορισμάτων των επιθεωρήσεων που διενεργήθηκαν στο πλαίσιο άλλης εφαρμοστέας ενωσιακής νομοθεσίας
                     
                  
                        ε)
                     
                     
                        η παροχή στον φορέα εκμετάλλευσης του προγράμματος επισκέψεων και λεπτομερειών των πληροφοριών και κάθε άλλης συνδρομής που θα κληθεί να παράσχει ο φορέας εκμετάλλευσης, όταν οι επιτόπιες επισκέψεις ανακοινώνονται εκ των προτέρων
                     
                  
                        στ)
                     
                     
                        σε περίπτωση εντοπισμού μη συμμόρφωσης ή κινδύνου για τη συμμόρφωση, η διενέργεια έρευνας και, κατά περίπτωση, η κοινοποίηση των αποτελεσμάτων σε άλλες αρχές, ιδίως με σκοπό:
                        
                                    i)
                                 
                                 
                                    την περιγραφή της μη συμμόρφωσης ή του κινδύνου για τη συμμόρφωση, τη διευκρίνιση των αιτίων και των επιπτώσεών τους στο περιβάλλον και την ανθρώπινη υγεία, και ιδίως τη διευκρίνιση των περιστάσεων (συμπεριλαμβανομένων των προσώπων) που οδήγησαν στη μη συμμόρφωση
                                 
                              
                                    ii)
                                 
                                 
                                    την παροχή βάσης στοιχείων για τη διευκόλυνση και την προαγωγή κατάλληλων μέτρων για την αντιμετώπιση της μη συμμόρφωσης που εντοπίστηκε και την αποτροπή μελλοντικής μη συμμόρφωσης, συμπεριλαμβανομένων, κατά περίπτωση, πρόσθετων επιθεωρήσεων, διορθωτικών μέτρων από τον φορέα εκμετάλλευσης, επικαιροποίησης των όρων της άδειας, αναστολής της άδειας ή χρήσης κυρώσεων
                                 
                              
                  
                        ζ)
                     
                     
                        σε περίπτωση αναστολής της λειτουργίας μιας εγκατάστασης αποβλήτων λόγω μη συμμόρφωσης με τους όρους της άδειας, η ανάληψη περαιτέρω δραστηριοτήτων επιθεώρησης με σκοπό την επίτευξη των περιβαλλοντικών και λοιπών αποτελεσμάτων που είχαν σκοπό να εξασφαλίσουν οι όροι της άδειας.
                     
                  2.3.   Έκτακτες επιθεωρήσεις
            
            Λαμβάνονται υπόψη τα ακόλουθα:
            
                        α)
                     
                     
                        η διενέργεια έκτακτων επιθεωρήσεων, συμπεριλαμβανομένων των επιτόπιων επισκέψεων, το συντομότερο δυνατό μετά τη λήψη από την αρμόδια αρχή σοβαρών καταγγελιών σχετικά με τη μη συμμόρφωση με τις απαιτήσεις της άδειας ή την με άλλο τρόπο πληροφόρηση της αρχής σχετικά με σοβαρά ατυχήματα, περιστατικά ή περιπτώσεις μη συμμόρφωσης, ανεξάρτητα από το αν τέτοιου είδους συμβάντα πρέπει να κοινοποιούνται σύμφωνα με το άρθρο 11 παράγραφος 3 ή το άρθρο 12 παράγραφος 6 της οδηγίας 2006/21/ΕΚ, ιδίως με σκοπό:
                        
                                    i)
                                 
                                 
                                    τη διευκρίνιση των αιτίων του συμβάντος και των επιπτώσεών του στο περιβάλλον και την ανθρώπινη υγεία, και ιδίως η διευκρίνιση των περιστάσεων (συμπεριλαμβανομένων των προσώπων) που οδήγησαν στη μη συμμόρφωση
                                 
                              
                                    ii)
                                 
                                 
                                    την παροχή βάσης στοιχείων για τη διευκόλυνση και την προαγωγή κατάλληλων μέτρων για την αντιμετώπιση της μη συμμόρφωσης που εντοπίστηκε και την αποτροπή μελλοντικών ατυχημάτων, περιστατικών ή περιπτώσεων μη συμμόρφωσης, συμπεριλαμβανομένων, κατά περίπτωση, πρόσθετων επιθεωρήσεων, διορθωτικών μέτρων από τον φορέα εκμετάλλευσης, επικαιροποίησης των όρων της άδειας, αναστολής της άδειας ή χρήσης κυρώσεων
                                 
                              
                  
                        β)
                     
                     
                        η εκτίμηση από τον επιθεωρητή, κατά περίπτωση, των σχετικών πορισμάτων των επιθεωρήσεων που διενεργήθηκαν στο πλαίσιο άλλης εφαρμοστέας ενωσιακής νομοθεσίας
                     
                  
                        γ)
                     
                     
                        η διενέργεια έκτακτων επιθεωρήσεων το συντομότερο δυνατόν, σε ό,τι αφορά και, κατά περίπτωση, πριν από την επανεξέταση ή αναπροσαρμογή της άδειας.
                     
                  2.4.   Αιφνιδιαστικές επιτόπιες επισκέψεις
            
            Λαμβάνονται υπόψη τα ακόλουθα:
            
                        α)
                     
                     
                        η πραγματοποίηση κατάλληλου αριθμού αιφνιδιαστικών επιτόπιων επισκέψεων, ιδίως όσον αφορά τον εντοπισμό προβλημάτων ή την έκθεση σε κίνδυνο ή την ανάγκη αντιμετώπισης επείγουσας κατάστασης
                     
                  
                        β)
                     
                     
                        στο μέτρο του εφικτού, η αντιμετώπιση, από αποφάσεις επί αιφνιδιαστικών επιτόπιων επισκέψεων, ζητημάτων υγείας, περιβάλλοντος και ασφάλειας και της ενδεχόμενης ανάγκης επιτόπιας παρουσίας του επιχειρησιακού προσωπικού της εγκατάστασης αποβλήτων.
                     
                  3.   Τεκμηρίωση των επιθεωρήσεων
            
            3.1.   Τεκμηρίωση των δραστηριοτήτων επιθεώρησης, συμπεριλαμβανομένων των επιτόπιων επισκέψεων
            
            Λαμβάνονται υπόψη τα ακόλουθα:
            
                        α)
                     
                     
                        η δέουσα τεκμηρίωση όλων των δραστηριοτήτων επιθεώρησης
                     
                  
                        β)
                     
                     
                        η σύνταξη, μετά από κάθε επιτόπια επίσκεψη σε εγκατάσταση αποβλήτων, έκθεσης για την επιτόπια επίσκεψη, η οποία καταχωρίζεται γραπτώς και αποθηκεύεται σε αναγνωρίσιμη μορφή σε εύκολα προσβάσιμη και επαρκώς συντηρούμενη βάση δεδομένων
                     
                  
                        γ)
                     
                     
                        η συμπερίληψη, στην έκθεση για την επιτόπια επίσκεψη, του σκοπού της επιθεώρησης, των συλλεγέντων δεδομένων και ευρημάτων και των συλλεγεισών πληροφοριών, αξιολόγησης των ανωτέρω και συμπεράσματος σχετικά με το κατά πόσον η εγκατάσταση αποβλήτων συμμορφώνεται με τους σχετικούς όρους της άδειας και κατά πόσον θα πρέπει να ακολουθήσουν περαιτέρω ενέργειες
                     
                  
                        δ)
                     
                     
                        η ολοκλήρωση της έκθεσης για την επιτόπια επίσκεψη εντός δύο μηνών από την επιτόπια επίσκεψη, εκτός εάν έχουν συναχθεί σοβαρότερα πορίσματα κατά την επιτόπια επίσκεψη, οπότε μπορεί να απαιτείται άλλη προθεσμία
                     
                  
                        ε)
                     
                     
                        η παροχή στον φορέα εκμετάλλευσης, πριν ή μετά την οριστικοποίηση της έκθεσης για την επιτόπια επίσκεψη, της δυνατότητας να υποβάλει παρατηρήσεις, κατά περίπτωση
                     
                  
                        στ)
                     
                     
                        η δημοσιοποίηση των αποτελεσμάτων της επιτόπιας επίσκεψης και, κατά περίπτωση, άλλων δραστηριοτήτων επιθεώρησης, σύμφωνα με την οδηγία 2003/4/ΕΚ του Ευρωπαϊκού Κοινοβουλίου και του Συμβουλίου (2).
                     
                  ΜΕΡΟΣ Δ
            
               Αντικείμενο των επιθεωρήσεων κατά τις διάφορες φάσεις του κύκλου ζωής των εγκαταστάσεων αποβλήτων
            
            1.   Επιθεωρήσεις νέων εγκαταστάσεων αποβλήτων πριν από την έναρξη των εργασιών εναπόθεσης αποβλήτων
            
            Για τους σκοπούς της επιθεώρησης λαμβάνονται υπόψη τα εξής:
            
                        α)
                     
                     
                        η εφαρμογή των μέτρων που λαμβάνονται για την ελαχιστοποίηση των περιβαλλοντικών επιπτώσεων κατά τη λειτουργία και μετά το κλείσιμο, συμπεριλαμβανομένης, εφόσον απαιτείται, της μεταχείρισης μολυσμένων υδάτων και εκπλυμάτων
                     
                  
                        β)
                     
                     
                        η συμμόρφωση της θέσης, του σχεδιασμού και της κατασκευής της εγκατάστασης αποβλήτων με τα στοιχεία ασφάλειας και τα περιβαλλοντικά στοιχεία που αναφέρονται στην άδεια
                     
                  
                        γ)
                     
                     
                        το περιεχόμενο, η διαθεσιμότητα και οι επιδόσεις του συστήματος αυτοπαρακολούθησης για την τακτική παρακολούθηση και τις αυτοεπιθεωρήσεις των φορέων εκμετάλλευσης, και της σχεδιαζόμενης υποβολής εκθέσεων για τα δεδομένα παρακολούθησης στην αρμόδια αρχή
                     
                  
                        δ)
                     
                     
                        η εφαρμογή των μέτρων διαχείρισης, συντήρησης και επιτήρησης που έχουν προγραμματιστεί για τη διασφάλιση της φυσικής σταθερότητας της εγκατάστασης και την πρόληψη της ρύπανσης ή της μόλυνσης του εδάφους, του αέρα και των επιφανειακών ή των υπόγειων υδάτων, βραχυπρόθεσμα και μακροπρόθεσμα, καθώς και την ελαχιστοποίηση, κατά το δυνατόν, της ζημίας στον περιβάλλοντα χώρο
                     
                  
                        ε)
                     
                     
                        η διαθεσιμότητα επαρκών ανθρώπινων πόρων και η ικανότητα του προσωπικού που είναι αρμόδιο για την περιβαλλοντική διαχείριση και την ασφάλεια της εγκατάστασης αποβλήτων
                     
                  
                        στ)
                     
                     
                        η επάρκεια του σχεδίου για το κλείσιμο που αναφέρεται στο άρθρο 5 παράγραφος 3 στοιχείο στ) της οδηγίας 2006/21/ΕΚ
                     
                  
                        ζ)
                     
                     
                        η επάρκεια της οικονομικής εγγύησης ή του ισοδυνάμου όσον αφορά το ποσό και τη μορφή του, όταν η αρμόδια αρχή απαιτεί οικονομική εγγύηση ή ισοδύναμο κατά πόσον πρέπει να επανεξεταστεί και να επαληθευτεί η ταξινόμηση της εγκατάστασης αποβλήτων ως εγκατάστασης κατηγορίας Α ή όχι
                     
                  
                        η)
                     
                     
                        η συμμόρφωση με οποιουσδήποτε άλλους όρους της άδειας και τυχόν άλλες σχετικές απαιτήσεις που καθορίζονται στην οδηγία 2006/21/ΕΚ.
                     
                  2.   Επιθεωρήσεις εγκαταστάσεων αποβλήτων σε λειτουργία
            
            Για τους σκοπούς της επιθεώρησης λαμβάνονται υπόψη τα εξής:
            
                        α)
                     
                     
                        οι δυσμενείς επιπτώσεις της εγκατάστασης αποβλήτων στο περιβάλλον και την ανθρώπινη υγεία και τα μέτρα που λαμβάνονται για την ελαχιστοποίηση των περιβαλλοντικών επιπτώσεων ιδίως, η καταλληλότητα της κατασκευής, της διαχείρισης και της συντήρησης της εγκατάστασης αποβλήτων για τη διασφάλιση της υλικής της σταθερότητας και την πρόληψη της ρύπανσης ή της μόλυνσης του εδάφους, του αέρα και των επιφανειακών ή των υπόγειων υδάτων, βραχυπρόθεσμα και μακροπρόθεσμα, καθώς και η ελαχιστοποίηση, κατά το δυνατόν, της ζημίας στον περιβάλλοντα χώρο και ο τρόπος με τον οποίο οι εν λόγω επιπτώσεις ανταποκρίνονται στους όρους της άδειας και οι πληροφορίες της εκτίμησης περιβαλλοντικών επιπτώσεων, εφόσον απαιτείται τέτοια εκτίμηση
                     
                  
                        β)
                     
                     
                        η συμμόρφωση της ποσότητας, των χαρακτηριστικών και της ταξινόμησης των αποβλήτων που εναποτίθενται στην εγκατάσταση αποβλήτων με τα στοιχεία που αναφέρονται στην άδεια
                     
                  
                        γ)
                     
                     
                        η συμμόρφωση της εκτιμώμενης παραγωγής εκπλυμάτων, συμπεριλαμβανομένων των ρύπων που αυτά περιέχουν, των αποβλήτων που εναποτίθενται και του υδατικού ισοζυγίου της εγκατάστασης αποβλήτων με τα στοιχεία που αναφέρονται στην άδεια
                     
                  
                        δ)
                     
                     
                        διαρθρωτικές και επιχειρησιακές αλλαγές της εγκατάστασης αποβλήτων: έλεγχος 1) της διαχείρισης των υδάτων, 2) της ποιότητας των δραστηριοτήτων γεωτεχνικών κατασκευών (π.χ. κατασκευή φραγμάτων/αναχωμάτων), 3) της διαχείρισης των γεωτεχνικών συστημάτων ασφάλειας (π.χ. επικαλύψεις επιφανειών, παρακολούθηση ευστάθειας και ασφάλειας), 4) των ποσοτήτων και των χαρακτηριστικών των αποβλήτων που εναποτίθενται σε σύγκριση με τις προβλέψεις του σχεδίου διαχείρισης αποβλήτων, 5) της παραγωγής εκπλυμάτων, συμπεριλαμβανομένων των ρύπων που αυτά περιέχουν σε σύγκριση με τις προβλέψεις του σχεδίου διαχείρισης αποβλήτων, 6) του υδατικού ισοζυγίου της εγκατάστασης αποβλήτων σε σύγκριση με τις προβλέψεις του σχεδίου διαχείρισης αποβλήτων και 7) των τεχνικών που χρησιμοποιούνται και της επάρκειας της περιβαλλοντικής διαχείρισης και της διαχείρισης ασφάλειας καθώς και της περιβαλλοντικής παρακολούθησης
                     
                  
                        ε)
                     
                     
                        η λήψη μέτρων που συνιστώνται ή επιβάλλονται μετά από προηγούμενες επιθεωρήσεις
                     
                  
                        στ)
                     
                     
                        οι εκθέσεις και δηλώσεις περιβαλλοντικού ελέγχου και ελέγχου ασφάλειας, εφόσον απαιτούνται στην άδεια
                     
                  
                        ζ)
                     
                     
                        τα αποτελέσματα, η πληρότητα, η διαχείριση και οι επιδόσεις του προγράμματος αυτοπαρακολούθησης για τακτική παρακολούθηση και της υποβολής εκθέσεων για όλα τα δεδομένα παρακολούθησης (κατά περίπτωση) στην αρμόδια αρχή
                     
                  
                        η)
                     
                     
                        ορατές ανωμαλίες του χώρου
                     
                  
                        θ)
                     
                     
                        η αντιπροσωπευτικότητα της δειγματοληψίας και του χαρακτηρισμού των εξορυκτικών αποβλήτων
                     
                  
                        ι)
                     
                     
                        οι ρόλοι, οι αρμοδιότητες και η ικανότητα του προσωπικού που είναι επιφορτισμένο με την περιβαλλοντική διαχείριση και τη διαχείριση της ασφάλειας της εγκατάστασης αποβλήτων, καθώς και η διαθεσιμότητα επαρκών ανθρώπινων πόρων και παρεχόμενης κατάρτισης στο προσωπικό
                     
                  
                        ια)
                     
                     
                        οι διαδικασίες για την κοινοποίηση στην αρμόδια αρχή τυχόν συμβάντων που ενδέχεται να επηρεάσουν τη σταθερότητα της εγκατάστασης αποβλήτων, καθώς και τυχόν σημαντικών αρνητικών περιβαλλοντικών επιπτώσεων που προκύπτουν από τις σχετικές διαδικασίες ελέγχου και παρακολούθησης
                     
                  
                        ιβ)
                     
                     
                        η επάρκεια του σχεδίου για το κλείσιμο που αναφέρεται στο άρθρο 5 παράγραφος 3 στοιχείο στ) της οδηγίας 2006/21/ΕΚ και η συμμόρφωση με τυχόν προοδευτικά μέτρα κλεισίματος που καθορίζονται στο σχέδιο
                     
                  
                        ιγ)
                     
                     
                        η επάρκεια του ποσού και της μορφής της οικονομικής εγγύησης ή του ισοδυνάμου σε σχέση με τις υπολογισθείσες δαπάνες για τις υποχρεώσεις του φορέα εκμετάλλευσης που απορρέουν από την άδεια, συμπεριλαμβανομένων των ρυθμίσεων για το κλείσιμο και τη φάση μετά το κλείσιμο και της αποκατάστασης των πληγεισών εκτάσεων, όταν η αρμόδια αρχή απαιτεί οικονομική εγγύηση ή ισοδύναμο
                     
                  
                        ιδ)
                     
                     
                        η ταξινόμηση της εγκατάστασης αποβλήτων ως εγκατάστασης κατηγορίας Α ή όχι
                     
                  
                        ιε)
                     
                     
                        η συμμόρφωση με οποιουσδήποτε άλλους όρους της άδειας και τυχόν άλλες σχετικές απαιτήσεις που καθορίζονται στην οδηγία 2006/21/ΕΚ.
                     
                  3.   Τελική επιτόπια επιθεώρηση των εγκαταστάσεων αποβλήτων σύμφωνα με το άρθρο 12 παράγραφος 3 της οδηγίας 2006/21/ΕΚ
            
            Για τους σκοπούς της επιθεώρησης λαμβάνονται υπόψη τα εξής:
            
                        α)
                     
                     
                        οι δυσμενείς επιπτώσεις στο περιβάλλον και την ανθρώπινη υγεία από την εγκατάσταση αποβλήτων, και τα μέτρα που λαμβάνονται για την ελαχιστοποίηση των επιπτώσεων αυτών μετά το κλείσιμο, συμπεριλαμβανομένης, εφόσον απαιτείται, της μεταχείρισης των μολυσμένων υδάτων και των εκπλυμάτων
                     
                  
                        β)
                     
                     
                        η εφαρμογή του σχεδίου για το κλείσιμο που αναφέρεται στο άρθρο 5 παράγραφος 3 στοιχείο στ) της οδηγίας 2006/21/ΕΚ
                     
                  
                        γ)
                     
                     
                        η αποκατάσταση των εκτάσεων που επλήγησαν από την εγκατάσταση αποβλήτων
                     
                  
                        δ)
                     
                     
                        η επάρκεια του σχεδίου και των ρυθμίσεων για τη συντήρηση, την παρακολούθηση, τον έλεγχο και τη λήψη διορθωτικών μέτρων κατά τη μετά το κλείσιμο φάση της εγκατάστασης αποβλήτων, συμπεριλαμβανομένης της λειτουργίας και της επάρκειας του εξοπλισμού παρακολούθησης, επιτήρησης και ελέγχου
                     
                  
                        ε)
                     
                     
                        η επάρκεια του ποσού και της μορφής της οικονομικής εγγύησης ή του ισοδυνάμου σε σχέση με τις υπολογισθείσες δαπάνες για τις υποχρεώσεις του φορέα εκμετάλλευσης που απορρέουν από την άδεια, συμπεριλαμβανομένης της ολοκλήρωσης των ρυθμίσεων για το κλείσιμο και τη φάση μετά το κλείσιμο και της απομένουσας αποκατάστασης των πληγεισών εκτάσεων, όταν η αρμόδια αρχή απαιτεί οικονομική εγγύηση ή ισοδύναμο
                     
                  
                        στ)
                     
                     
                        η ταξινόμηση της εγκατάστασης αποβλήτων ως εγκατάστασης κατηγορίας Α ή όχι
                     
                  
                        ζ)
                     
                     
                        η συμμόρφωση με οποιουσδήποτε άλλους όρους της άδειας και με τυχόν άλλες σχετικές απαιτήσεις που καθορίζονται στην οδηγία 2006/21/ΕΚ.
                     
                  4.   Επιθεωρήσεις των εγκαταστάσεων αποβλήτων μετά το κλείσιμο, όσον αφορά τις εγκαταστάσεις που έκλεισαν μετά την 1η Μαΐου 2008
            
            Για τους σκοπούς της επιθεώρησης λαμβάνονται υπόψη τα εξής:
            
                        α)
                     
                     
                        οι δυσμενείς επιπτώσεις στο περιβάλλον και την ανθρώπινη υγεία από την εγκατάσταση αποβλήτων, και τα μέτρα που λαμβάνονται για την ελαχιστοποίηση των επιπτώσεων αυτών μετά το κλείσιμο, συμπεριλαμβανομένης, εφόσον απαιτείται, της μεταχείρισης των μολυσμένων υδάτων και των εκπλυμάτων
                     
                  
                        β)
                     
                     
                        η αντιστοιχία μεταξύ, αφενός, των δυσμενών επιπτώσεων που αναφέρονται στο στοιχείο α) και, αφετέρου, των όρων της άδειας και των πληροφοριών που περιέχονται στην εκτίμηση περιβαλλοντικών επιπτώσεων, εφόσον απαιτείται
                     
                  
                        γ)
                     
                     
                        η συμμόρφωση της παραγωγής εκπλυμάτων, συμπεριλαμβανομένων των ρύπων που αυτά περιέχουν, των αποβλήτων που εναποτίθενται, του υδατικού ισοζυγίου της εγκατάστασης αποβλήτων και, εφόσον απαιτείται, της μεταχείρισης μολυσμένων υδάτων και εκπλυμάτων με τα στοιχεία που αναφέρονται στην άδεια
                     
                  
                        δ)
                     
                     
                        η εφαρμογή του σχεδίου για το κλείσιμο που αναφέρεται στο άρθρο 5 παράγραφος 3 στοιχείο στ) της οδηγίας 2006/21/ΕΚ
                     
                  
                        ε)
                     
                     
                        η επάρκεια του σχεδίου για το κλείσιμο που αναφέρεται στο άρθρο 5 παράγραφος 3 στοιχείο στ) της οδηγίας 2006/21/ΕΚ, ιδίως όσον αφορά την ανάγκη πρόσθετων μέτρων για το κλείσιμο και την αποκατάσταση με βάση τον περιβαλλοντικό κίνδυνο και την αξιολόγηση του αντικτύπου
                     
                  
                        στ)
                     
                     
                        η αποκατάσταση των εκτάσεων που επλήγησαν από την εγκατάσταση αποβλήτων η επάρκεια του σχεδίου και των ρυθμίσεων για τη συντήρηση, την παρακολούθηση, τον έλεγχο και τη λήψη διορθωτικών μέτρων κατά τη μετά το κλείσιμο φάση της εγκατάστασης αποβλήτων, συμπεριλαμβανομένης της λειτουργίας και της επάρκειας του εξοπλισμού παρακολούθησης, επιτήρησης και ελέγχου, καθώς και της υποβολής εκθέσεων για όλα τα δεδομένα παρακολούθησης στην αρμόδια αρχή
                     
                  
                        ζ)
                     
                     
                        η διαδικασία για την κοινοποίηση στην αρμόδια αρχή τυχόν συμβάντων ή εξελίξεων που ενδέχεται να επηρεάσουν τη σταθερότητα της εγκατάστασης αποβλήτων, καθώς και τυχόν σημαντικών αρνητικών περιβαλλοντικών επιπτώσεων που προκύπτουν από τις σχετικές διαδικασίες ελέγχου και παρακολούθησης
                     
                  
                        η)
                     
                     
                        η επάρκεια του ποσού και της μορφής της οικονομικής εγγύησης ή του ισοδυνάμου σε σχέση με τις υπολογισθείσες δαπάνες για τις υποχρεώσεις που απορρέουν από την άδεια, συμπεριλαμβανομένης της ολοκλήρωσης των ρυθμίσεων για τη φάση μετά το κλείσιμο, των διορθωτικών μέτρων και της αποκατάστασης των πληγεισών εκτάσεων, όταν η αρμόδια αρχή απαιτεί οικονομική εγγύηση ή ισοδύναμο
                     
                  
                        θ)
                     
                     
                        η ταξινόμηση της εγκατάστασης αποβλήτων ως εγκατάστασης κατηγορίας Α ή όχι
                     
                  
                        ι)
                     
                     
                        η συμμόρφωση με οποιουσδήποτε άλλους όρους της άδειας και τυχόν άλλες σχετικές απαιτήσεις που καθορίζονται στην οδηγία 2006/21/ΕΚ.
                     
                  ΜΕΡΟΣ Ε
            
               Συμπληρωματικά στοιχεία για τις επιθεωρήσεις εγκαταστάσεων αποβλήτων της κατηγορίας Α
            
            1.   Επιθεώρηση των φραγμάτων εγκαταστάσεων αποβλήτων της κατηγορίας Α που περιέχουν απορρίμματα κατεργασίας
            
            Επιπλέον των σχετικών στοιχείων που απαριθμούνται στο μέρος Δ, ο επιθεωρητής λαμβάνει υπόψη τα ακόλουθα, όταν η επιθεώρηση αφορά φράγματα εγκαταστάσεων αποβλήτων της κατηγορίας Α που περιέχουν απορρίμματα κατεργασίας:
            
                        α)
                     
                     
                        τον τύπο και την κατάσταση της προστασίας από τη διάβρωση
                     
                  
                        β)
                     
                     
                        την επάρκεια του υδρολογικού σχεδιασμού, όπως το υδατικό ισοζύγιο, το διαθέσιμο ελεύθερο ύψος [κατακόρυφη απόσταση (ύψος) μεταξύ της κανονικής μέγιστης στάθμης λειτουργίας της δεξαμενής και της στέψης του φράγματος]
                     
                  
                        γ)
                     
                     
                        τη σύνθεση, την κατάσταση και τη δομική ακεραιότητα της παραλίας, όπως την ύπαρξη βυθίσεων, την πυκνότητα των απορριμμάτων κατεργασίας και τον έλεγχο της σκόνης
                     
                  
                        δ)
                     
                     
                        αλλαγές στη στέψη του φράγματος και στην κλίση του με σύγκριση της τρέχουσας κατάστασης με την κατάσταση σχεδιασμού
                     
                  
                        ε)
                     
                     
                        τη λειτουργία και την κατάσταση του αποχετευτικού συστήματος και των κρατικών και γεωτεχνικών δομών (όπως γεωμεμβράνες, φράγματα) και του εξοπλισμού του (όπως η παρακολούθηση της δομής του φράγματος)
                     
                  
                        στ)
                     
                     
                        τις ζώνες διαρροής και διήθησης, καθώς και την ποσότητα του υλικού που διέρρευσε
                     
                  
                        ζ)
                     
                     
                        τυχόν εντοπιζόμενες ζημίες
                     
                  
                        η)
                     
                     
                        τα δέντρα και τη βλάστηση στο φράγμα
                     
                  2.   Επιθεώρηση των μηχανισμών εκροής εγκαταστάσεων αποβλήτων της κατηγορίας Α που περιέχουν απορρίμματα κατεργασίας
            
            Επιπλέον των σχετικών στοιχείων που απαριθμούνται στο μέρος Δ, ο επιθεωρητής λαμβάνει υπόψη τα ακόλουθα, όταν η επιθεώρηση αφορά μηχανισμούς εκροής εγκαταστάσεων αποβλήτων της κατηγορίας Α που περιέχουν απορρίμματα κατεργασίας και τη λειτουργία τέτοιων μηχανισμών εκροής:
            
                        α)
                     
                     
                        την επάρκεια της πρόσβασης σε αγωγούς εκροής και σε σημεία εκροής
                     
                  
                        β)
                     
                     
                        τις βλάβες του εξοπλισμού κατασκευής και ελέγχου
                     
                  
                        γ)
                     
                     
                        τη διαρροή μέσω και γύρω από τους μηχανισμούς εκροής
                     
                  
                        δ)
                     
                     
                        τη διάβρωση των κατάντη αγωγών εξόδου
                     
                  
                        ε)
                     
                     
                        τη βλάστηση μέσα ή κοντά στους μηχανισμούς εκροής
                     
                  
                        στ)
                     
                     
                        τον εξοπλισμό ρύθμισης εκροών
                     
                  
                        ζ)
                     
                     
                        τους μηχανισμούς επείγουσας εκροής
                     
                  
                        η)
                     
                     
                        το εφεδρικό τροφοδοτικό ισχύος
                     
                  
                        θ)
                     
                     
                        τον ρυθμό αύξησης των εκροών στη δεξαμενή απορριμμάτων κατεργασίας και τον σχετικό ρυθμό αύξησης του επιπέδου της δεξαμενής (μετράται σε μέτρα/έτος)
                     
                  
                        ι)
                     
                     
                        το σύστημα τοποθέτησης απορριμμάτων κατεργασίας
                     
                  
                        ια)
                     
                     
                        το σύστημα διαχείρισης των υδάτων.
                     
                  3.   Επιθεωρήσεις εγκαταστάσεων αποβλήτων της κατηγορίας Α που περιέχουν στείρα εξόρυξης
            
            Επιπλέον των σχετικών στοιχείων που απαριθμούνται στο μέρος Δ, ο επιθεωρητής λαμβάνει υπόψη τα ακόλουθα, όταν η επιθεώρηση αφορά εγκαταστάσεις αποβλήτων της κατηγορίας Α που περιέχουν στείρα εξόρυξης:
            
                        α)
                     
                     
                        τη διάβρωση των πετρωμάτων
                     
                  
                        β)
                     
                     
                        την ποιότητα και την ποσότητα του νερού της διήθησης
                     
                  
                        γ)
                     
                     
                        κατά πόσον τα μέτρα που λαμβάνονται για την ελαχιστοποίηση των περιβαλλοντικών επιπτώσεων των εγκαταστάσεων αποβλήτων στείρων εξόρυξης είναι επαρκή
                     
                  
                        δ)
                     
                     
                        την ορθότητα και την αποτελεσματικότητα των δραστηριοτήτων επανακαλλιέργειας βάσει των σχετικών νομικών υποχρεώσεων.
                     
                  
               (1)  http://eippcb.jrc.ec.europa.eu/reference/BREF/jrc109657_mwei_bref_-_for_pubsy_online.pdf
            
               (2)  Οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες και για την κατάργηση της οδηγίας 90/313/ΕΟΚ του Συμβουλίου (ΕΕ L 41 της 14.2.2003, σ. 26).